Lephalale-sakeman vas oor onwettige renosterjagVan die pote wat op die plaas in Lephalale gevind is (Foto: Heritage Protection Group) ŉ 55-jarige sakeman is by Ring-Beult Steenbokpan-plaas in Lephalale (Ellisras) in hegtenis geneem in verband met die onwettige jag van beskermde wilde diere. “Die polisie het inligting opgevolg dat minstens sewe renosters na bewering verlede jaar November doodgemaak is en van hul horings gestroop is,” het brig. Motlafela Mojapelo, woordvoerder van die polisie, gesê. “Die renosters is glo met vragmotors na die plaas gebring en afgeslag.” Mojapelo het gesê die ondersoek sal bepaal waar die renosters vandaan kom. Die polisie het ŉ lasbrief bekom en die plaas deursoek. Die Heritage Protection Group, die bedreigdespesieseenheid van die SAPD, die departement van omgewingsake en SANParke het saam toegeslaan op die plaas van die welgestelde sakeman. “Beamptes het beslag gelê op sewe renostersterte, agt pote en vleis wat alles in ŉ yskas gebêre is. Daar is ook renostervelle op die plaas gevind,” het hy bygevoeg. Volgens hom word inligting opgevolg dat ŉ helikopter op die plaas geland, die horings opgelaai en daarna weer vertrek het. “Nog inhegtenisnemings word verwag. Die verdagte sal Maandag in die Lephalale-landdroshof verskyn.” Enigiemand met meer inligting kan ao Van Heerden kontak by 082 414 2337.